समलैंगिक कार्यकर्ता की हत्या, ओबामा ने की निंदा  
ओबामा ने युगांडा के समलैंगिक कार्यकर्ता काटो की हत्या पर कहा कि उनका प्रशासन विदेशी समुदायों में मानवाधिकार के मुद्दों को सहयोग देना जारी रखेगा।
अमेरिकी राष्ट्रपति बराक ओबामा ने युगांडा के समलैंगिक कार्यकर्ता डेविड काटो की क्रूर हत्या की निंदा करते हुए कहा कि उनका प्रशासन विदेशी समुदायों में मानवाधिकार के मुद्दों को सहयोग देना जारी रखेगा।  ओबामा ने अपने एक वक्तव्य में कहा, "युगांडा में डेविड ने घृणा के खिलाफ आवाज उठाकर बहुत साहस का काम किया। वह निष्पक्षता और स्वतंत्रता के शक्तिशाली समर्थक थे। अमेरिका डेविड की हत्या की निंदा करता है और हम डेविड के काम के साथ अपनी प्रतिबद्धता को फिर से दुहराते हैं।" गौरतलब है कि बुधवार को समलैंगिक कार्यकर्ता डेविड (43) को उनके कंपाल स्थित घर पर हथौड़े के साथ क्रूरतापूर्वक पीटा गया और हत्या कर दी गई।  इस हत्या की विश्वभर में व्यापक निंदा की गई। ओबामा ने कहा, "देश में और विश्वभर में समलैंगिक लोगों को लगातार अत्यधिक प्रताड़ित किया जाता है। उनके साथ भेदभाव और घृणा की जाती है। युगांडा में डेविड काटो की हत्या के दौरान ही होंडुरास में भी समलैंगिक समुदाय के पांच लोगों की हत्या कर दी गई।"